Coordenadas: 12°20′18″N 121°56′19″L﻿ / ﻿12.33833, -121.93861

Para outras páxinas con títulos homónimos véxase: Ferrol (homónimos).

**Ferrol** é un municipio da provincia de Romblon, nas Illas Filipinas. Consonte o censo de 2015, a súa poboación é de 6.964 habitantes.

Historia
--------

A cidade filipina de Ferrol fundouse en 1850, daquela como un barrio do municipio de Odiongan, na época colonial española. Os españois descubriron ese lugar a uns 10 quilómetros ao suroeste logo dunha persecución a unha expedición de piratas musulmáns que atacaran Odiongan, e bautizaron o lugar ao observaren a súa semellanza coa baía de Ferrol, en Galicia.

En 1978, co fin de consolidar os barrios de Odiongan de fala onhan nun municipio propio, o congresista Nemesio Ganan Jr. elaborou un proxecto de lei presentado no Congreso de Filipinas a partir do cal se constituíu o municipio de Ferrol, que abrangue tamén os barrios de Agnocnoc, Bunsoran, Hinagoman, Tubigon e Claro M. Recto. O 11 de xuño de 1978, Ferrol constituíuse oficialmente no municipio número 16 da provincia de Romblon, en virtude do Decreto presidencial 1.492, asinado polo presidente Ferdinand Marcos.

Xeografía
---------

Ferrol sitúase na illa Tablas. Limita ao norte con Odiongan, ao oeste co estreito de Tablas, ao leste con Santa María e ao sur con Looc. Ten unha superficie de 26,72 km2.

### Barrios (*barangays*)

Ferrol está dividido administrativamente en seis barrios ou *barangays*: Agnonoc (614 habitantes), Bunsoran (894), Claro M. Recto (660), Poblacion (1.852), Hinaguman (1.125) e Tubigon (1.819).

### Clima

Datos climáticos de Ferrol| Mes | Xan | Feb | Mar | Abr | Mai | Xun | Xul | Ago | Set | Out | Nov | Dec | Ano |
| --- | --- | --- | --- | --- | --- | --- | --- | --- | --- | --- | --- | --- | --- |
| Temperatura máxima media (°C) | 28 | 29 | 30 | 31 | 31 | 30 | 29 | 29 | 29 | 29 | 29 | 28 | 29 |
| Temperatura mínima media (°C) | 21 | 21 | 22 | 23 | 25 | 25 | 25 | 25 | 25 | 24 | 23 | 22 | 23 |
| Precipitación total (mm) | 31 | 20 | 25 | 39 | 152 | 269 | 314 | 285 | 303 | 208 | 95 | 70 | 1,811 |
| Días de chuvia | 9,5 | 7,1 | 9,0 | 11,3 | 21,0 | 25,7 | 28,1 | 26,5 | 27,3 | 24,6 | 16,5 | 12,1 | 218,7 |
| Fonte: *Meteoblue*. |

Demografía
----------

Situación de **Ferrol** na provincia de Romblon.
Consonte o censo de 2015, a súa poboación é de 6.964 persoas. A lingua onhan, xunto co tagalo, o hiligaynon e o inglés, son as linguas habitualmente usadas nos negocios e no comercio.

Evolución da poboación en Ferrol| Ano | Poboación | ± % p.a. |
| --- | --- | --- |
| 1980 | 4.840 | —     |
| 1990 | 5.621 | + 1,51 % |
| 1995 | 5.772 | + 0,50 % |
| 2000 | 5.924 | + 0,56 % |
| 2007 | 6.395 | + 1,06 % |
| 2010 | 6.802 | + 2,27 % |
| 2015 | 6.964 | + 0,45 % |
| Fonte: *Philippine Statistics Authority*    |

Goberno local
-------------

Jovencio "Jun" Mayor, Jr. e Antonio Compas, do PDP-Laban, son o alcalde e o vicealcalde de Ferrol desde o 30 de xuño de 2019.

Economía
--------

Ferrol ten o maior nivel de produción vexetal da provincia de Romblon. A gandaría e a produción de arroz tamén están presentes nas zonas costeiras, principalmente destinadas ao consumo doméstico e cultivadas a pequena escala. Outras das actividades económicas son o cultivo de copra e a piscicultura, a pequena industria, o comercio retallista e o turismo. 

A cooperativa *Tablas Island Electric* subminístralle electricidade ao 41,78 % de Ferrol. Canto ás comunicacións, na zona de Ferrol están dispoñibles os servizos de telefonía fixa e móbil de PLDT, Smart e Globe. 

A cidade está conectada con Odiongan e con outros municipios próximos pola estrada de circunvalación de Tablas. Os *jeepneys* e os triciclos son unha forma habitual de desprazamento por estrada. Pola súa banda, o porto de Barangay Agnocnoc é utilizado tanto para a actividade pesqueira como para os desprazamentos entre as illas da provincia.

Turismo
-------

Praia de Binucot, en **Ferrol**
Entre as praias próximas a Ferrol destacan as de Binucot, Atabay e Guin-awayan. Outro atractivo turístico son as covas de Mabaho e de Burobintana. 

Pódese acceder á cidade en barco a través de Odiongan desde as localidades de Batangas e desde Roxas, en Mindoro Oriental. Tamén se pode acceder a través do aeroporto de Tugdan, da cidade de Alcantara, onde a compañía Cebu Pacific opera con voos desde Manila catro veces por semana.

Notas
-----

1. 1 2 3  "Ferrol. Province of Romblon". *PhilAtlas.com*
2. ↑  "Ferrol, Romblon Arquivado 02 de novembro de 2020 en Wayback Machine.". *Department of Interior and Local Government (DILG)*.
3. 1 2 3 4 5 6 7  "Census of Population 2015. Region IV-B (Mimaropa) Arquivado 12 de outubro de 2016 en Wayback Machine.". Total Population by Province, City, Municipality and Barangay.
4. ↑  "Presidential Decree 1492. Creating the Municipality of Ferrol". *Presidential Decrees*.
5. ↑  "Municipality of FERROL". *Philippine Statistics Authority*.
6. ↑  "Ferrol: Average Temperatures and Rainfall". *Meteoblue*.
7. ↑  "2010 Census of Population and Housing". *Bureau of Census and Statistics*.
8. ↑  "Halalan 2019 Philippine Election Results Arquivado 29 de xuño de 2019 en Wayback Machine.". *ABS-CBN News*.
9. ↑  "Cebu Pacific adds Masbate, Tablas to route network". *Retail News Asia*.

|  |  |
| --- | --- |
|  | Wikimedia Commons ten máis contidos multimedia na categoría:  ***Ferrol, Filipinas Modificar a ligazón no Wikidata*** |